C 47/140
HR
Službeni list Europske unije
7.2.2023.
srijeda, 6. srpnja 2022.
40. naglašava važnost kontinuirane multilateralne suradnje u pitanjima sigurnosti i obrane; ističe rad partnerstva EU-a i NATO-a i suradnje EU-a i OESS-a koji se temelje na zajedničkoj potpori obostranim temeljnim vrijednostima demokracije, slobode, poštovanja ljudskih prava i ljudskog dostojanstva, vladavine prava te promicanju mira i međunarodne suradnje, pri čemu se štiti međunarodni poredak utemeljen na pravilima; poziva države članice EU-a i članove NATO-a, koji to još nisu učinili, da se pridruže europskim sigurnosnim i obrambenim inicijativama kako bi se dodatno nadopunila i ojačala zajednička suradnja;
41. naglašava da multilateralizam i svaka reforma postojećeg sustava trebaju također biti usmjereni na veću transparentnost i odgovornost, kao i na suradnju s nedržavnim akterima, kako bi se ponovno uspostavilo povjerenje građana u te institucije i kako bi im se dao veći legitimitet; naglašava da je potrebno suočiti se s izazovima sprečavanja i borbe protiv nezakonitih financijskih tokova i jačanja međunarodne suradnje i dobrih praksi u pogledu povrata imovine, među ostalim učinkovitijim mjerama za provedbu postojećih obveza u okviru Konvencije Ujedinjenih naroda protiv korupcije i Konvencije Ujedinjenih naroda protiv transnacionalnoga organiziranog kriminaliteta; naglašava da je potrebno provesti učinkovite, uključive i održive mjere za sprečavanje korupcije i borbu protiv nje u okviru Programa 2030.; ističe da borba protiv nezakonitih financijskih tokova mora biti učinkovita na globalnoj razini;
42. naglašava da je važno nastaviti komunikaciju sa saveznicima i partnerima sličnih stavova u međunarodnim organizacijama i multilateralnim forumima radi učvršćivanja koalicije zemalja koje dijele slične stavove i predane su zajedničkim vrijednostima i ciljevima, kao i za dijalog o politikama i djelotvornu suradnju na svjetskoj razini; naglašava da je sporazum o vanjskoj politici i sigurnosnoj suradnji između EU-a i Ujedinjene Kraljevine potrebno dodati kao prilog Sporazumu o trgovini i suradnji između EU-a i Ujedinjene Kraljevine, čime bi se objema stranama omogućilo bolje suočavanje sa zajedničkim globalnim izazovima u području sigurnosti i vanjske politike; naglašava da bi takav sporazum također omogućio lakšu suradnju u multilateralnim organizacijama, posebno UN-u, imajući na umu mnoge zajedničke vrijednosti i interese obaju strana;
43.
ističe posebnu važnost ne samo tradicionalnih transatlantskih ili europskih partnera kao što su SAD i Kanada, te Ujedinjena Kraljevina, zapadni Balkan i druge zemlje južnog i istočnog susjedstva, nego i drugih demokratskih saveznika sličnih stavova u Latinskoj Americi, indo-pacifičkoj regiji i Africi koji kroz partnerstvo mogu uspostaviti šire područje zajedničkih vrijednosti i standarda te se obvezati na provedbu globalnih odgovora na globalne izazove, kao i šire međunarodne koalicije partnera sličnih stavova; u tom pogledu naglašava važnost pojačanog dijaloga i suradnje s afričkim zemljama istih nazora te pružanja potpore tim zemljama u izgradnji budućnosti Afrike koja se temelji na demokraciji, uključivosti i blagostanju, imajući na umu potrebu za suočavanjem s izazovima i sigurnosnim prijetnjama kojima su uzrok klimatske promjene, terorizam i organizirani kriminal;
44.
ističe da odnosi EU-a s Afričkom unijom (AU) te Latinskom Amerikom i Karibima sami po sebi imaju vrijednost i da su od ključne važnosti iz perspektive obnovljenog multilateralizma; podsjeća da su se u zajedničkoj izjavi naslovljenoj „Afrika i Europa: dva kontinenta sa zajedničkom vizijom za 2030.”
EU i Afrička unija obvezali da će surađivati na promicanju učinkovitog multilateralizma u okviru međunarodnog poretka utemeljenog na pravilima, u čijem je središtu UN, te da će raditi na postizanju usklađenijih stajališta u multilateralnim forumima kako bi se smanjile globalne nejednakosti, ojačala solidarnost, suzbile klimatske promjene i poboljšalo ostvarivanje „globalnih javnih dobara”, u skladu s Programom održivog razvoja do 2030. i Programom AU-a za 2063.;
45. u tom pogledu podupire napore koje potpredsjednik Komisije / Visoki predstavnik, Vijeće i Komisija ulažu u daljnje jačanje partnerstava EU-a s Afričkom unijom i Zajednicom latinoameričkih i karipskih država; ukazuje na važnost daljnjeg približavanja stajališta EU-a te kandidatkinja za članstvo i partnerskih zemalja u okviru UN-a i drugih multilateralnih foruma; poziva EU da proširi svoju sposobnost pružanja pomoći partnerskim zemljama i zemljama sličnih stavova, među ostalim jačanjem kapaciteta, razmjenom znanja, osposobljavanjem i povezivanjem, kako bi te zemlje mogle djelotvornije sudjelovati u multilateralnom sustavu, kao i razmjenom najboljih praksi kako bi se moglo učiti i iz njihovih iskustava; ponovno podsjeća na važnost jačanja postojećih multilateralnih foruma s partnerima sličnih stavova, posebno sastanaka na vrhu EU-a i Zajednice latinoameričkih i karipskih zemalja;